b'\n_START_ARTICLE_\nValkoturska\n_START_SECTION_\nUlkon\xc3\xa4k\xc3\xb6\n_START_PARAGRAPH_\nValkoturska on yleens\xc3\xa4 30\xe2\x88\x9240\xc2\xa0cm:n pituinen, korkeintaan 70\xc2\xa0cm, ja voi kasvaa kolmikiloiseksi. Mustanmeren valkoturskat ovat pienempi\xc3\xa4, alle 20\xc2\xa0cm. V\xc3\xa4ritys on vaihteleva; p\xc3\xa4\xc3\xa4lt\xc3\xa4 kala on kellanruskea, vihert\xc3\xa4v\xc3\xa4n tai sinert\xc3\xa4v\xc3\xa4n s\xc3\xa4vyinen, kyljet ovat vaaleammat, kellanharmaat, vatsa taas puhtaan valkoinen tai hopeanv\xc3\xa4rinen.\n_START_SECTION_\nLevinneisyys\n_START_PARAGRAPH_\nValkoturska on rannikkovesien kala, joka el\xc3\xa4\xc3\xa4 alle 200 m:n syvyydess\xc3\xa4 l\xc3\xa4hes koko Euroopan rannikolla. Levinneisyys ulottuu Pohjois-Norjasta V\xc3\xa4limerelle ja Mustallemerelle, ja kattaa my\xc3\xb6s Islannin ja F\xc3\xa4rsaarten rannikot ja ulottuu It\xc3\xa4meren l\xc3\xa4nsiosaan.\n_START_SECTION_\nElintavat\n_START_PARAGRAPH_\nValkoturska tulee sukukyps\xc3\xa4ksi 2\xe2\x88\x923 vuoden i\xc3\xa4ss\xc3\xa4. Kutu ajoittuu pitk\xc3\xa4lle jaksolle tammi-hein\xc3\xa4kuussa. Naaraalla voi olla satojatuhansia m\xc3\xa4timunia, mutta se laskee ne pienin\xc3\xa4 muutaman munan ryhmin\xc3\xa4 ulappaveteen. My\xc3\xb6s kuoriutuvat poikaset el\xc3\xa4v\xc3\xa4t pelagisina rannan l\xc3\xa4heisiss\xc3\xa4, 20\xe2\x88\x9230 m:n syvyisiss\xc3\xa4 vesiss\xc3\xa4, yleens\xc3\xa4 meduusoiden l\xc3\xa4hituntumassa ja niiden lonkeroiden suojassa. Vanhemmat yksil\xc3\xb6t hakeutuvat syvemp\xc3\xa4\xc3\xa4n veteen ja el\xc3\xa4v\xc3\xa4t pohjan tuntumassa. Valkoturskan ravintoa ovat pienet kalat, \xc3\xa4yri\xc3\xa4iset, kotilot, mustekalat ja monisukasmadot.\n_START_SECTION_\nKalastus ja k\xc3\xa4ytt\xc3\xb6\n_START_PARAGRAPH_\nValkoturska on erityisen runsas Pohjanmerell\xc3\xa4 ja etenkin siell\xc3\xa4 taloudellisesti t\xc3\xa4rke\xc3\xa4 troolikalastuksen kohde. Sit\xc3\xa4 pyydet\xc3\xa4\xc3\xa4n my\xc3\xb6s pitk\xc3\xa4ll\xc3\xa4siimalla. Kokonaissaaliit ovat olleet laskussa. Huippusaaliit 1970-luvulla olivat 200 000 vuositonnin luokkaa, mutta nykyisin en\xc3\xa4\xc3\xa4 40 000 tonnia. Englanti ja Ranska ovat suurimmat kalastajat.'